Parlamentul thailandez a aprobat miercuri, cu o majoritate covârșitoare, un proiect de lege privind legalizarea căsătoriilor între persoane de același sex, un pas istoric, notează Reuters.
Proiectul de lege a beneficiat de sprijinul tuturor partidelor majore din Thailanda și a fost elaborat timp de mai bine de un deceniu. Acesta mai are încă nevoie de aprobarea Senatului și de susținerea regelui înainte de a deveni lege și ar intra în vigoare 120 de zile mai târziu.
Legislația a fost aprobată de 400 din cei 415 parlamentari prezenți, doar 10 votând împotrivă, și ar putea face ca Thailanda să se alăture Taiwanului și Nepalului în a permite căsătoriile între persoane de același sex.
"Am făcut acest lucru pentru toți thailandezii, pentru a reduce disparitățile din societate, dar și pentru a începe să creăm egalitate", a declarat Danuphorn Punnakanta, președintele comisiei parlamentare pentru proiectul de lege, în fața deputaților.
"Vreau să vă invit pe toți să scriem istorie".
Adoptarea proiectului de lege marchează un pas important în direcția consolidării poziției Thailandei ca una dintre cele mai liberale țări din Asia în ceea ce privește problemele lesbienelor, homosexualilor, bisexualilor și transsexualilor, cu deschidere și atitudini progresiste care coexistă în societate alături de valorile budiste tradiționale și conservatoare.
Thailanda este de mult timp un punct de atracție pentru cuplurile de același sex, cu o scenă socială LGBT vibrantă și vizibilă pentru localnici și expatriați, precum și cu campanii specifice, care atrag călătorii LGBT.